15/06/2015 | Administración LocalMunicipal
Fene
Secretaría
Bases que rexerán a convocatoria da XIX edición do premio do humor gráfico “Curuxa do humor 2015”

ANUNCIO BASES QUE REXERÁN A CONVOCATORIA DA XIX EDICIÓN DO PREMIO DO HUMOR GRÁFICO “CURUXA DO HUMOR 2015” A Alcaldía, mediante resolución núm.596 do 20 de maio de 2015, procedeu á aprobación das bases que rexerán a convocatoria da XIX edición do premio de humor gráfico “CURUXA DO HUMOR 2015”, que transcritas literalmente din: 1. “CATEGORÍAS E PARTICIPACIÓN. Na categoría CURUXA, calquera persoa maior de 25 anos residente no Estado español. Na categoría CURUXA-NOVA, calquera persoa de ata 25 anos residente no Estado español. Aos efectos de cómputo de idade, tomarase a idade do/a participante na data na que se publique a convocatoria no BOP. As persoas menores de 25 anos poderán participar na categoría xeral, CURUXA, extremo que implica a renuncia á categoría CURUXA-NOVA. Os/as participantes poderán presentar un só debuxo.2. TEMÁTICA. Nas dúas categorías, temática libre. Humor gráfico nas súas modalidades mudo, texto ilustrado ou viñeta.3. CARACTERÍSTICAS DOS DEBUXOS A CONCURSO. Teñen que ser orixinais, de creación propia e inéditos. Non se admiten fotocopias, copias dixitais ou gravados. Os debuxos teñen que estar feitos en cartolina, cunhas dimensións de 29,7x42 cm (A3). 4. LINGUA. Os traballos a concurso teñen que estar redactados en lingua galega. Admítense traballos de humor mudo.5. PRAZO DE PRESENTACIÓN. Desde a data de publicación das bases no BOP e até as 14:00 h do día 15 de setembro de 2015.6. ENDEREZO DE ENVÍO DOS ORIXINAIS. A presentación da documentación efectuarase no Rexistro Xeneral do Concello de Fene sito na R/Concello, s/n (ou nos lugares relacionados no artigo 38.4 da Lei 30/1992, de 26 de novembro, de Réxime Xurídico das Administracións Públicas e procedemento administrativo común). 7. IDENTIFICACIÓN. ● Os traballos enviaranse en paquete/sobre/tubo sen remite e facendo constar no exterior “Para o concurso do humor gráfico-Curuxa’2015”, amais da categoría na que concursa. ● A obra presentarase baixo o sistema de plica, polo que será enviada xunto cun sobre independente, pechado, e en cuxo exterior conste: CONCURSO DE HUMOR GRÁFICO-CURUXA DO HUMOR’2015, a categoría na que concursa (CURUXA ou CURUXA NOVA), o título da obra e un lema o pseudónimo da persoa que sexa a súa autora; no interior incluirase unha copia do DNI, enderezo, teléfonos de contacto, correo electrónico, breve currículo, declaración responsable expresa de que a obra é da súa autoría, inédita e orixinal. Asemade neste mesmo sobre terán que achegar fotocopia do DNI, datos fiscais e certificado de titularidade da conta na que, de recibir algún dos premios regulados nestas bases, se fará efectivo o pagamento. No caso que haxa algún concursante menor de 18 anos, deberán achegar copia do DNI do pai/nai ou titor/a legal así como a súa autorización escrita para participar no concurso. ● Asemade, os orixinais a concurso levarán no reverso, a lapis, o n.º de DNI do concursante e o lema/pseudónimo co que se presenta ao concurso.8. EXPOSICIÓN FÍSICA E/OU VIRTUAL DOS TRABALLOS. A presentación de traballos a concurso implica a autorización expresa ao Museo do Humor do Concello de Fene a utilizar estas imaxes a efectos simplemente expositivos, no propio Museo e noutras instalacións do termo municipal así como na páxina web municipal, durante o último trimestre de 2015 e primeiro mes de 2016. O Museo do Humor do Concello de Fene resérvase a facultade de seleccionar aqueles traballos a expoñer. A exposición das obras non reportará dereitos económicos para os autores das ilustracións.9. PREMIOS. ● Categoría CURUXA (maiores de 25 anos) * 1.º Premio, dotado con 2.000 euros e diploma * 2.º Premio, dotado con 1.500 euros e diploma ● Categoría CURUXA-NOVA (menores de 25 anos) * 1.º Premio, dotado con 1.000 euros e diploma * 2.º Premio, dotado con 500 euros e diploma A financiación de ditos premios farase con cargo á partidas orzamentaria 2015/334/48000 do presuposto Xeral do Concello de Fene. Os premiados deberán acreditar estar ó corrente das súas obrigas tributarias e coa Seguridade social, mediante declaración responsable á que se refire o artigo 24.4 do Real Decreto 887/2006, de 21 de xullo, polo que se aproba o Regulamento da Lei 38/2003, de 17 de novembro, xeral de Subvencións ó non superar a contía o importe de tres mil euros. Os importes dos premios estarán suxeitos aos impostos e retencións legais que lle sexan de aplicación. As persoas premiadas comprométense a recoller o premio na gala que a estes efectos programe o Concello de Fene.10. COMPOSICIÓN DO XURADO. O xurado do premio, nomeado polo Concello de Fene, estará presidido polo alcalde de Fene. Formarán parte do xurado o/a concelleiro/a de cultura e tres humoristas ou expertos en humor gráfico nomeados polo Concello de Fene. Actuará como secretaria, con voz pero sen voto, a secretaria xeral do Concello de Fene ou traballador/a municipal en quen delegue. Cada un dos humoristas ou expertos nomeados polo Concello percibirán, en concepto de honorarios polo seu labor como xurados as cantidades que se a tal efecto se acorden os cales estarán suxeitos aos impostos e retencións legais que lle sexan de aplicación. A composición do xurado darase a coñecer con anterioridade á súa primeira xuntanza na páxina web fenecidadan. gal aos efectos de que se poidan interpoñer os recursos legais pertinentes.11. FUNCIONAMENTO DO XURADO. O xurado actuará en pleno, en sesión a ser posible única, sendo necesaria a asistencia da maioría simple dos seus membros. Aos efectos da validez da súa constitución, será de aplicación o disposto no art.26.1 da Lei 30/1992 de réxime xurídico das administracións públicas e do procedemento administrativo común. As deliberacións serán secretas e delas redactarase a acta correspondente. O xurado poderá declarar desertos todos ou calquera dos premios de non existiren, ao seu xuízo, obras coa suficiente calidade. O fallo do xurado terá lugar no último trimestre de 2015 e darase a coñecer a través da páxina web fenecidadan. gal e dos diferentes medios de comunicación.12. DEREITOS E PROPIEDADE DOS DEBUXOS. Os traballos premiados quedarán en propiedade do Concello de Fene, pasando a formar parte da súa colección no Museo do Humor. Os/as autores ceden todos os seus dereitos ao Concello de Fene para a publicación, exposición e divulgación por calquera medio dos traballos premiados, citando sempre a súa autoría, premio acadado e ano en que obtivo este galardón. Para os traballos non premiados, o Concello de Fene comprométese á súa devolución sempre que no envío así se solicite expresamente. Exclúense desta posibilidade aqueles traballos que non se axusten a estas Bases. A devolución de orixinais hase efectuar a partir do mes de febreiro de 2016. Aqueles traballos presentados a concurso e para os que non se solicite a devolución pasarán a formar parte da colección do Museo do Humor do Concello de Fene.13. ACEPTACIÓN DAS BASES. A presentación das obras supón a aceptación destas bases por parte dos/as autores e autoras.14. NORMATIVA DE APLICACIÓN. En todo o non previsto nestas bases estarase ao disposto na Lei 38/2003 de 17 de novembro, no RD 887/2006, polo que se aproba o regulamento xeral de subvencións e polo resto de lexislación que lle resulte aplicable. A presente convocatoria efectúase de conformidade coa Ordenanza Xeral de Subvencións do Concello de Fene, aprobada polo Pleno en sesión de 30 de marzo de 2007 e publicada no BOP n.º 135 de 15 de xuño.” Fene, 25 de maio de 2015. O alcalde en funcións Matenin Hadj Terziev Borlaf